মহামান্য রাষ্ট্রপতি রচিত আত্মজীবনীমূলক ‘আমার জীবননীতি আমার রাজনীতি’ এবং জাতীয় ও আন্তর্জাতিক বিভিন্ন অনুষ্ঠানে রাষ্ট্রপতির প্রদত্ত ভাষণসমূহের সংকলন ‘স্বপ্ন জয়ের ইচ্ছা’ শীর্ষক বই দু’টির প্রকাশনা উৎসবে
মহামান্য রাষ্ট্রপতি জনাব মোঃ আবদুল হামিদ এর ভাষণ
আসসালামু আলাইকুম
আজকের অনুষ্ঠানের সম্মানিত প্রধান অতিথি	 গণপ্রজাতন্ত্রী বাংলাদেশ সরকারের মাননীয় প্রধানমন্ত্রী জননেত্রী শেখ হাসিনা এমপি,
বিশেষ অতিথি জাতীয় সংসদের মাননীয় স্পীকার
ড. শিরীন শারমিন চৌধুরী এমপি,
প্রধান আলোচক বঙ্গবন্ধুর ঘনিষ্ঠ সহচর আমার দীর্ঘদিনের রাজনৈতিক সহকর্মী জনাব তোফায়েল আহমেদ এমপি,
গণপ্রজাতন্ত্রী বাংলাদেশের মাননীয় প্রধান বিচারপতি, 
বিচারপতি হাসান ফয়েজ সিদ্দিকী,
মঞ্চে উপবিষ্ট আমার সহধর্মিণী মাননীয় ফার্স্ট লেডি 
বেগম রাশিদা খানম,
মন্ত্রিপরিষদের মাননীয় সদস্যবৃন্দ, 
জাতীয় সংসদের মাননীয় সদস্যবৃন্দ, 
শিল্প, সাহিত্য, সংস্কৃতি, মিডিয়াসহ বিভিন্ন পেশার সম্মানিত ব্যক্তিবর্গ 
আমন্ত্রিত অতিথিবৃন্দ,
শুভ সন্ধ্যা।
শীতের এই সুন্দর সন্ধ্যায় বঙ্গভবনের আমন্ত্রণে সাড়া দিয়ে আপনারা আমাকে কৃতজ্ঞতার বন্ধনে আবদ্ধ করেছেন। মাননীয় প্রধানমন্ত্রী ও আপনাদের উপস্থিতি আজকের আয়োজনকে করেছে সুন্দর ও সার্থক। মাননীয় প্রধানমন্ত্রী শত ব্যস্ততার মাঝেও প্রকাশনা উৎসবে উপস্থিত হয়ে আমাদেরকে কৃতার্থ করেছেন। 
বক্তব্যের শুরুতেই আমি পরম শ্রদ্ধার সাথে স্মরণ করছি স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানকে। আমি শ্রদ্ধাভরে স্মরণ করছি ১৯৭৫ সালের ১৫ আগস্ট নির্মমভাবে নিহত বেগম ফজিলাতুননেছাসহ বঙ্গবন্ধু পরিবারের সকল শহিদকে। ভাষার মাসে স্মরণ করছি আমাদের মহান ভাষা আন্দোলনে জীবন উৎসর্গকারী ভাষা শহিদদের। আমি কৃতজ্ঞতার সাথে স্মরণ করছি মহান মুক্তিযুদ্ধসহ স্বাধিকার ও গণতান্ত্রিক আন্দোলনে যাঁরা জীবন উৎসর্গ করেছেন, তাঁদেরকে। 
প্রিয় সুধী, 
আমি হাওড় অঞ্চলের দুর্গম এলাকায় জন্ম নেওয়া ও হাওড়ের কাদাজলে বেড়ে ওঠা একজন সাধারণ মানুষ। কোন কিছু পাওয়া বা হওয়ার লক্ষ্য নিয়ে কখনও রাজনীতি করিনি। স্কুল জীবন থেকে আমার রাজনীতি শুরু। তখনও বঙ্গবন্ধুকে দেখিনি। কিন্তু সেই মহামানবের ভরাট কন্ঠের উদাত্ত আহ্বান সবসময়ই আমাকে স্বাধিকার আন্দোলনের চেতনায় উদ্ভাসিত করতো। ১৯৬৪ সালে বঙ্গবন্ধুর সাথে প্রথম সাক্ষাত। আর সেই থেকেই শুরু হয় সক্রিয়ভাবে রাজনীতিতে পথচলা। বঙ্গবন্ধুর রাজনৈতিক দর্শন ও আদর্শই হয়ে ওঠে আমার পাথেয়। ৫২’র ভাষা আন্দোলন, ৫৮’র সামরিক শাসন বিরোধী আন্দোলন, ৬৬’র ছয় দফা, ছাত্রলীগের ১১ দফা, ৬৯’র গণঅভ্যুত্থান, ৭০’র সাধারণ নির্বাচন ও ৭১’র মুক্তিযুদ্ধসহ সবকিছুতেই আদর্শ ও অনুপ্রেরণার উৎস একজনই। 
আর তিনি হলেন জাতির পিতা বঙ্গবন্ধু শেখ মুজিবুর রহমান। জীবনে অনেক চড়াই ‍উৎরাই, উত্থান পতন এসেছে। অনেক সময় চরম পরীক্ষার মুখোমুখি হয়েছি। কিন্তু সবকিছু মোকাবিলা করতে বঙ্গবন্ধুর আদর্শ ও অনুপ্রেরণাই শক্তি যুগিয়েছে। আমি নিজেকে বঙ্গবন্ধুর একজন কর্মী ভাবতেই বেশী পছন্দ করি। আপনারা আমার জন্য দোয়া করবেন যাতে বঙ্গবন্ধুর শিক্ষা ও আদর্শকে সমুন্নত রাখতে পারি এবং জীবনের শেষ দিন পর্যন্ত বঙ্গবন্ধুর আদর্শের সৈনিক হিসেবে বেঁচে থাকতে পারি। 
প্রিয় সুধী,
	আজকে আমার আত্মজীবনীমূলক গ্রন্থ ‘আমার জীবননীতি আমার রাজনীতি’ এবং রাষ্ট্রপতি হিসাবে জাতীয় ও আন্তর্জাতিক বিভিন্ন অনুষ্ঠানে প্রদত্ত ভাষণসমূহের সংকলন ‘স্বপ্ন জয়ের ইচ্ছা’ শীর্ষক বই দু’টির প্রকাশনা উৎসবে আপনাদের উপস্থিতি আমাকে ধন্য করেছে। গ্রন্থ দুটির সম্পাদনা ও প্রকাশনার সাথে যারা প্রত্যক্ষ বা পরোক্ষভাবে যুক্ত আমি তাদেরকে জানাই আন্তরিক ধন্যবাদ।  
	আমাদের প্রাণের মেলা একুশের বইমেলা। এবছর একুশের বইমেলা উদ্বোধনের পর মাননীয় প্রধানমন্ত্রী আমার আত্মজীবনীমূলক গ্রন্থের মোড়ক উন্মোচন করেছেন, এজন্য আমি তাঁর প্রতি বিশেষ কৃতজ্ঞতা প্রকাশ করছি। বঙ্গবন্ধুই আমার রাজনৈতিক গুরু, তাঁর কাছেই রাজনীতিতে হাতেখড়ি। আমার রাজনৈতিক জীবনের ইতিহাস পরবর্তী প্রজন্মের কাছে তুলে ধরার অভিপ্রায়েই মূলত এই আত্মজীবনীমূলক গ্রন্থটি লেখা শুরু করি। লেখা শুরু করার অনুপ্রেরণা জোগানোর জন্য আমি আমার সহধর্মিণীকে জানাই অসংখ্য ধন্যবাদ। এ বিষয়ে মরহুম মাঈন উদ্দিন খন্দকারও উল্লেখযোগ্য ভূমিকা রেখেছেন। বঙ্গবন্ধুর আদর্শ প্রজন্ম থেকে প্রজন্মান্তরে ছড়িয়ে দিতে যারা বঙ্গবন্ধুর সান্নিধ্য পেয়েছেন তাদের সকলেরই আত্মজীবনী লেখা প্রয়োজন। তাহলে বঙ্গবন্ধুর অনেক অজানা গুণাবলি আমরা জানতে পারবো। 
স্বাধীনতা বাঙালি জাতির সবচেয়ে বড় অর্জন। আমাদের মুক্তি সংগ্রাম ও মুক্তিযুদ্ধ বাঙালি জাতির ইতিহাসের সবচেয়ে গুরুত্বপূর্ণ অধ্যায়। আমাদের নতুন ও ভবিষ্যৎ প্রজন্মকে মুক্তিযুদ্ধ ও স্বাধীনতার চেতনায় সমৃদ্ধ করে গড়ে তুলতে হলে তাদেরকে এসবের সঠিক ইতিহাস জানাতে হবে। আর এ দায়িত্বটা আমাদের সকলের। তাই আমি প্রবীণ রাজনীতিবিদদের এ ব্যাপারে এগিয়ে আসার আহ্বান জানাই। এছাড়া ‘স্বপ্নজয়ের ইচ্ছা’ শীর্ষক গ্রন্থের প্রথম ও দ্বিতীয় খন্ড মূলত ২০১৩-২০১৮ সময়ে বিভিন্ন অনুষ্ঠানে প্রদত্ত ভাষণের সংকলন। বঙ্গভবনের প্রেস উইং বইটি সংকলন ও সম্পাদনা করেছে। এজন্য আমি সংশ্লিষ্ট সকলকে ধন্যবাদ জানাই। আমি গ্রন্থ দুটির প্রকাশক বাংলা একাডেমি ও গৌরব প্রকাশনকেও ধন্যবাদ জানাই। 
মাননীয় সংসদ সদস্যবৃন্দ,
দীর্ঘ একমাসের বেশি সময় ধরে আপনারা জাতীয় সংসদে রাষ্ট্রপতির বক্তব্যের ওপর আলোচনা করেছেন এবং দেশ ও জনগণের স্বার্থসংশ্লিষ্ট বিভিন্ন বিষয়ে আপনাদের সুচিন্তিত মতামত প্রদান করেছেন। এজন্য মাননীয় প্রধানমন্ত্রী ও মাননীয় স্পীকারসহ আপনাদের সকলকে জানাই আন্তরিক ধন্যবাদ। জনগণের কল্যাণে আপনারা আরো বেশি আন্তরিকতা ও দরদ দিয়ে নিজ নিজ এলাকায় উন্নয়ন কাজ অব্যাহত রাখবেন-এটাই আমাদের প্রত্যাশা। আপনাদের সরব উপস্থিতি আজকের এ অনুষ্ঠানকে করেছে মহিমান্বিত। আমার নিজের, বঙ্গভবন ও পরিবারের পক্ষ থেকে আপনাদেরকে আবারো অশেষ ধন্যবাদ ও কৃতজ্ঞতা। সবাই ভাল থাকুন, সুস্থ থাকুন। মহান আল্লাহ সকলের সহায় হোন।
জয় বাংলা। খোদা হাফেজ, বাংলাদেশ চিরজীবী হোক।

